b'\n_START_ARTICLE_\nMarquette (automerkki)\n_START_PARAGRAPH_\nMarquette oli vuosina 1929\xe2\x80\x931930 valmistettu yhdysvaltalainen automerkki. Merkin perusti General Motors Buickia halvemmaksi vaihtoehdoksi. Halvemman merkin perustamisen taustalla oli Buick-automerkin kalleuden ohella muiden autoyhtym\xc3\xa4n merkkien esimerkki: esimerkiksi General Motorsin Cadillac-divisioona oli perustanut LaSallen vuonna 1927, ja se asettui hinnaltaan Cadillacin ja muiden GM:n automerkkien v\xc3\xa4liin. Buick oli sit\xc3\xa4 GM:n mallistossa seuraavana olevaa Oldsmobilea selv\xc3\xa4sti kalliimpi automerkki. Marquette oli hinnaltaan tarkoitettu n\xc3\xa4iden kahden automerkin v\xc3\xa4liin._NEWLINE_Marquettessa oli kuusisylinterinen sivuventtiilimoottori ja se oli selv\xc3\xa4sti V8-moottorista Buickia kevyempi. Marquette ei ollut kaupallinen menestys: Marquetteja valmistettiin sen yhden vuoden elinkaaren aikana vain 35 007 yksil\xc3\xb6\xc3\xa4, joista 1404 valmistettiin amerikkalaisista koreista Yhdysvaltain ulkopuolella._NEWLINE_Yhdysvalloissa Marquettesta oli kuusi erilaista mallia: Model 37 neliovinen sedan, Model 30 kaksiovinen sedan, Model 36 kahden matkustajan coupe, Model 36S nelj\xc3\xa4n matkustajan coupe, Model 34 nelj\xc3\xa4n matkustajan avoauto (Sports Roadster) ja Model 35 eli viiden matkustajan Phaeton._NEWLINE_Marquette model 37 Sedan -mallissa oli kuusisylinterinen 3,5 litran rivimoottori, jonka suurin teho oli 50 kilowattia kierrosluvulla 2\xc2\xa0300 (67 hevosvoimaa). T\xc3\xa4m\xc3\xa4 Marquette-malli maksoi 1\xc2\xa0060 dollaria._NEWLINE_Syyskuun 1929 p\xc3\xb6rssiromahdus heikensi autojen kysynt\xc3\xa4\xc3\xa4, mik\xc3\xa4 vaikutti my\xc3\xb6s Marquetten myyntiin. Vuonna 1930 autojen kysynt\xc3\xa4 heikkeni laman my\xc3\xb6t\xc3\xa4, ja Buick p\xc3\xa4\xc3\xa4tti jatkaa ilman Marquette-merkki\xc3\xa4.'